Ruslan og Ljudmila
Ruslan og Ljudmila er en eventyropera i fem akter af Mikhail Glinka; librettoen er af Valerijan Sjirkov og Glinka efter Aleksandr Pusjkins digt (1820) af samme navn. Komponisten fik idéen til operaen i 1836 og havde oprindelig ønsket at samarbejde med Pusjkin, men denne blev i 1837 dræbt i en duel. Først året efter fik Glinka kontakt til librettisten Sjirkov; på det tidspunkt havde han allerede komponeret dele af operaen uden en libretto. Handlingen foregår i Kyjiv-riget og i en eventyragtig Orient i 900-tallet.
Værket blev uropført i 1842 i Sankt Petersborg, men fik ikke lige så stor succes som komponistens første opera, Livet for Tsaren (1836). Siden premieren på Bolsjoj Teatret i Moskva i 1846 har Ruslan og Ljudmila dog været en fast del af operarepertoiret.
Med sin brug af bl.a. russisk folkemusik samt tekster fra folkesagn og historie bliver Glinka betragtet som skaberen af den russiske nationalopera. Som en virkningsfuld kontrast til det russiske optræder der i Ruslan og Ljudmila orientalske personer og orientalsk-inspirerede melodier fra de lande, som Rusland via sin ekspansion i 1800-tallet kom i berøring med.
Flere af komponistgruppen De Fems medlemmer fortsatte i Glinkas fodspor, nemlig Aleksandr Borodin i Fyrst Igor (1890), Modest Musorgskij i Khovansjtjina (1886) og Nikolaj Rimskij-Korsakov i Sadko (1898) og Guldhanen (1907).